เรื่องบ่นๆ ของคนที่ใช้ขนส่งสาธารณะทุกวัน
................
วันนี้พี่ที่ทำงานส่งรูปนี้ให้ดู จริงๆ เราก็ได้ยินมาซักพักแล้วว่ารถเมล์ไฟฟ้าของเอกชนเจ้าหนึ่ง จะเริ่มให้จ่ายค่าโดยสารโดยใช้บัตรแตะขึ้น - ลง โดยที่รถบางคันจะไม่รับเงินสดเลย(ใช้บัตรที่เรียกว่า Hop Card) ส่วนตัวคือตื่นเต้นนะ ในที่สุดไทยก็จะมีแบบประเทศที่เขาเจริญๆ ซักทีเนาะ (หลังจากที่ถูกหลอกให้ตื่นเต้นเมื่อ 4-5 ปีก่อน ที่รถ ขสมก. เอาเครื่องแตะจ่ายเงินกับตู้หยอดเหรียญค่าโดยสารมาติด แล้วสุดท้ายก็เอาออกไป จากนั้นก็มีเครื่องจ่ายเงินให้พี่ๆ พงส. ถือให้ผู้โดยสารแตะแทน)

สิ่งที่น่าเสียดายของรถเมล์ไฟฟ้าเจ้านี้สำหรับเราก็คือ ไหนๆ จะไม่ใช้เงินสดแล้ว เขาน่าจะใช้บัตรเครดิต/เดบิต จ่ายได้ (เหมือนรถเมล์ของ ขสมก. รฟฟ.สายสีแดง น้ำเงิน แอร์พอร์ตลิงค์) คิดว่าเจ้าเครื่องจ่ายเงินก็น่าจะมีระบบแทร็กกิ้งที่วัดระยะทางที่รถวิ่งเพื่อคำนวณค่าโดยสารอยู่แล้ว ถ้าเพิ่มความสะดวกตรงนี้เข้าไปจะดีมากเลย นี่กลายเป็นว่ารถเมล์ก็รอนาน สายที่จะขึ้นมาแล้วแต่ไม่มีบัตรก็ต้องยืนรอกันต่อไป

ความไม่สะดวกอีก 1 อย่างของ Hop Card ก็คือ เติมเงินแล้วเงินไม่เข้าบัตรทันที ต้องเอาบัตรไปอัพเดทเงินเข้าบัตรกับเครื่องบนรถก่อน เริ่มแรกที่ใช้ระบบบัตรเดินทาง งงแตก เติมเงินแต่บัตรก็ใช้ไม่ได้ ถามพนักงานก็ช่วยไม่ได้ จนสุดท้ายทักไปถามที่เพจถึงได้รู้ว่าต้องอัพเดทบัตรก่อน ตอนนี้ผ่านมาครึ่งปีแล้ว พนักงานบนรถก็คงรู้กันหมดล่ะ แต่สำหรับเราก็ไม่สะดวกอยู่ดีแหละ เติมเงินแล้วเงินเข้าบัตรเลยไม่ได้หรอพี่!!

เหตุผลในการเลือกทำงานที่กรุงเทพของเรามีเยอะมากนะ หนึ่งในนั้นก็คือขนส่งสาธารณะที่ดีกว่าต่างจังหวัดมาก และเราก็ตื่นเต้นมากกับการใช้บัตรจ่ายค่าโดยสารมาก แต่ก็ได้แต่คิดอีกนั่นแหละว่า #อยู่กรุงเทพต้องมีบัตรโดยสารสาธารณะกี่ใบ จะขึ้นรถไฟฟ้าสายสีเขียว ก็ต้องมีแรบบิท จะขึ้นรถเมล์ไฟฟ้าของเจ้านี้ ก็ต้องมีบัตร Hop จะขึ้นเอกชนพัดลมก็จ่ายเงินสดเท่านั้น ส่วนรถ ขสมก. ก็ดีขึ้นมาหน่อยที่ใช้บัตรเดบิตได้ (ซึ่งถ้าจะใช้รถเมล์ ขสมก. รายเดือน ก็ต้องซื้อบัตรแบบรายเดือนแล้วเติมเงินเอานะ) 

อย่างการเดินทางจากปากซอยพหลฯ 3 มาที่ บช.ตชด. เนี่ย ระยะทางแค่ 3 ป้ายรถเมล์ รถทุกคันที่ผ่านป้ายก็คือขึ้นได้หมด แล้วเราก็จะขึ้นคันแรกที่ผ่านมา และราคาค่าโดยสารก็...

1. รถ ขสมก. พัดลม 8 บาท (เงินสด เดบิตแบบคอนแทคเลส สแกนจ่าย)
2. รถเอกชนพัดลม 10 บาท (เงินสดเท่านั้น)
3. รถเอกชนแอร์(มีอยู่ไม่กี่คัน) 14 บาทตลอดสาย (เงินสดเท่านั้น)
4. รถ ขสมก. แอร์ คันสีส้ม เริ่มต้น 13 บาท (เงินสด เดบิตแบบคอนแทคเลส สแกนจ่าย)
5. รถ ขสมก. ครีมน้ำเงิน เริ่มต้น 14 บาท (เงินสด เดบิตแบบคอนแทคเลส สแกนจ่าย)
6. รถ ขสมก. แอร์ สีฟ้า เริ่มต้น 15 บาท (เงินสด เดบิตแบบคอนแทคเลส สแกนจ่าย)
7. รถเอกชนแอร์ เป็นรถไฟฟ้าคันสีน้ำเงิน เริ่มต้น 15 บาท (เงินสด บัตร Hop /บางคันเริ่มไม่รับเงินสดแล้ว)
** รถ ขสมก. ที่ขึ้นทางด่วน +2 บาท รถกะสว่าง + 1 หรือ 1.5 บาท จำไม่ได้ 
อันนี้แค่รถเมล์นั่ง 3 ป้าย ไปทำงานนะ 
** ตัวอย่างจากรถเมล์สายดังสุดฮิต "สาย 8" มีทั้ง พัดลมเอกชน แอร์เอกชน แอร์ ขสมก. ก็เลือกกันไปว่าอยากไปกับเจ้าไหน มีความพร้อมในการจ่ายค่าโดยสารแบบไหน รถมีเยอะมาก แต่ถ้าวันไหนเราจะไปจริงๆ รอ 20 นาทีก็เคย --*